Nag deur Vulletjie | Bydraes | Woes - Kreatiewe platform vir Afrikaans
Aantal woorde: 591
Datum gepubliseer: 18 Oct 2015
Dit is grafstil in die huis. Iewers drup ‘n kraan. Die koue windjie terg my kaal arms deur die gebreekte venster. Die vloerplanke kraak in die gang. Ek wurm my nog dieper in die hoekie van die leë vertrek in. Ek klem my knipmessie stywer in my vuis vas. Dit is als Peter se skuld…
Peter het mos vir my en Chantelle uitgedaag om een aand in Die Huis te kom slaap… Hierdie spookhuis, waar niemand dit nog ooit gewaag het om te bly nie – nie vandat … Nee! ek wil nie daaraan dink nie.
Ek wou nie kom nie, maar ek sou eerder deur ‘n mesaanval gaan as om aan Peter te erken dat ek bang is. O, Peter, die misterieuse nuwe ou in die skool wat my hart soos botter laat smelt met sy sjokeladebruin oë. Chantelle dink hy’s ‘n weirdo. Dis natuurlik oor die ou skinderbek Lucinda vir die ganse wêreld vertel dat sy kamer versier is met flesse vol organe – ménsorgane. Ek steur my nie aan haar skinderstories nie. Ek is màl oor Peter. Hoe sal Lucinda nou in elk geval sulke goed w…
Skwieeek! Dis die tuinhekkie. My hart hamer teen my borskas.
“Ch…Chanetelle…”roep ek. Sy moet in die kamer langsaan wees.
“Ja?” Kom die antwoord
“Moenie simpel wees nie, man! Dis net ‘n huis! Slaap nou!”
Dis weer stil. Ek hoor ‘n geritsel by die voordeur. Dit is seker net my verbeelding…
Daar is dit weer! Die vloerplanke kreun. Die geluid kom al nader…en …
Dis weer stil. My elke senuwee en sintuig is paraat. Ek hou op asemhaal… en luister…
Kraaaaak! Dis by die deur. My deur. Ek vries. My liggaam kan nie beweeg nie. Dis asof ‘n onsigbare hand ‘n doodsgreep op my hart het. Die deurknip druk af. Bly daar. Weer op. Die geluid van kreunende planke beweeg weg. Kraaaaak… kraaaaak… kraaaaak… Ek voel hoe my liggaam ontspan… net effens.
Ek hoor Chantelle se kamerdeur oopgaan. Wie… of wàt ookal nou in die gang was… is nou daar! My asem jaag. Wat nou?! Ek vlieg op, weer in beheer van my spiere . Ek moet hier uitkom! Nie die deur nie. Ander pad… Ek ruk aan die diefwering voor die venster. Gebreekte glas sny my hand. Ek voel dit skaars.
Die ystersterk diefwering weier om mee te gee. Ek ruk harder. Dit moet net werk! My hande gly van die tralies af en ek val op my steitjie.
Ek hoor ‘n diep stem in die kamer langsaan. Dan ‘n meisiestem – Chantelle. Weer die man. Ek probeer luister. Die woorde raak weg deur die kamermuur soos ‘n radio met slegte opvangs. Maar ek ken daardie stem….dis Peter! Ons is veilig. Ek gaan lê verlig op die naat van my rug en haal vir die eerste keer vanaand ordentlik asem. Toe ek eers kalm is wonder ek wat Peter hier doen.
Peter en Chantelle praat nog in die kamer langsaan. Iets swaar val op die vloer neer. Dis weer stil. Hoekom kom groet hy dan nie vir my ook nie?
Ek staan op en huppel byna van blydskap om vir Peter te gaan groet. Ek swaai die kamer langsaan se deur oop …
Drup…drup…drup... val die druppels van die mes op tot op die grond. Die bebloede lyf op die vloer lê doodstil. Die donker plas word groter.
“Jy is net betyds, Tania,” sê Peter met ‘n grynslag en vee die mes teen sy wit hemp af, dit is nou jou beurt…”
Ek hou daarvan dat jy ons kans gee om ons gedagtes aan die loop te sit. Verder hou ek van die misleiding (drup drup drup aan die einde se kant) asook van die onvoorspelbare einde.Knap gedaan!
4 jaar 3 maande 2 weke 6 dae 21 ure oud
Dis van die begin af boeiend en kort genoeg om weer te wil lees. Die spannende klimaks is puik!
4 jaar 4 maande 3 dae 5 ure oud
Aaaaargggg!!! Hol Tania hol jou bene stompies!!!! Dit is 'n great storie!!!
4 jaar 4 maande 1 week 3 dae 7 ure oud
Hierdie is uitstekend geskryf met 'n baie sterk storielyn.
Die verrassing aan die einde is ook treffend
4 jaar 4 maande 1 week 5 dae 1 uur oud
Puik gedoen. Moenie so nederig wees nie. Jy is aangele om te skryf hou aan daarmee.
4 jaar 4 maande 1 week 5 dae 4 ure oud
ek was jou Afr taal onderwyser (en dat ek jou talent as skolier gehad het). Een of twee spelfoute maar verder boeiend en baie goed geskryf. Maak maar meer gereeld so!
jy is verniet so nederig... hierdie is puik gepen!!!
4 jaar 4 maande 1 week 5 dae 8 ure oud
Ai Vulletjie! waar was jy? Baie goeie riller. Leon sal jou seker vol punte gee vir die een.
Ek is bly jy is weer terug.
4 jaar 4 maande 1 week 5 dae 9 ure oud
Oh goeiste! Ek het dit nou rerig geniet, dankie :-)))
Maak seblief gou weer so.
Liewe genade ...
Ek's bly ek lees jou puik riller in daglig :))))
4 jaar 4 maande 1 week 5 dae 10 ure oud
flaters . . .
Met die swart agtergrond sien ek my eie tik foute hier in die kommentaar.
Net een halwe oog het maar sy moeilikheid !
4 jaar 4 maande 1 week 5 dae 13 ure oud
Nag . . .
Nou watse se nederigheid is dit met jou ?
Jy kry my vol punte en die verhaal klassifiseer eintlik vir tieners !
lees altyd net dubbel oor vir korrektheid .. Die laaste twee sinne het foute in.
Nou vir 'n mooi " love story"
(Ek stem nie sdaam met 'n lees beperking nie)
Die koertante, TV en Internet is bestrooi metb erger!
Werklik die werk van 'n gesoute skrywer. Eenigste kommentaar: ek dink nie dis 'n verhaal vir kinders nie, dalk meer vir tieners en volwassenes. Ek sal ook 'n ouderdomsbeperking opsit, weens geweld.
Jy het 'n pragtige tallent en gebruik dit.
4 jaar 4 maande 1 week 5 dae 16 ure oud
. . . . teen daai tyd is ek papnat
los maar die opvolg . . . . OK?
My kragtie mens, hierdie kort rilstorie van jou getuig van groot talent! Stem saam met Neels dat dit 'n opvolg regverdig!
As jeugwerk is sommer belowend. Doet so voort!
4 jaar 4 maande 1 week 5 dae 17 ure oud
Vulletjie dit is nou n eersteklas riller wat n opvolg vra
4 jaar 4 maande 1 week 5 dae 18 ure oud